Toe ek die tema van hierdie week se Lê-jou-eier uitdaging lees het 'n paar ou stink bene skielik uit die geraamte kas gespring. Familie en vriende bene wat soos jy sê Hester soos albatrosse om 'n ou se nek hang, wegkruip in die lang gras soos slange of sommer net gereed staan met 'n langlemmes agter jou rug. Maar voor al die dooie bene hul dansie kom uitvoer kom ons sit hulle gou-gou terug in die kas en maak die deur toe en fokus op die goeie.
Wie is die vriende wat ek die nodigste het? Wie is die mense of kan ek eerder vra hoe is die mense vriende wat ek die naaste aan my hou?
Spreuke 27:5 "Openlike teregwysing is beter as verborge liefde." en vers 6 ook sommer by "Die wonde deur een wat liefhet, is opreg bedoel, maar die soene deur 'n vyand is deceitful."
Vriendin jy wat altyd net sê hoe 'n ding is, my laat bloos en nie doekies omdraai nie, jy is my kosbare vriendin. Jy, al sien ek jou net een keer in 'n jaar, met jou kan ek gesels asof ek jou gister laas gesien het en dan stap ek weg met nog 'n brokkie van jou wysheid wat ek dan diep in my hart bêre. En my naby vriendin met wie ek nooit oor die alledaagse dinge soos kinders en skool en waterspaar en laagste pryse waar en avokadopeerbome gesels nie, maar sommer inspring en diep diep kan gesels. Julle is kosbaar. Julle is soos kos vir my siel. En ek weet as ek die pad byster raak sal julle my kom uithaal en reguit praat en selfs as dit nodig is hard praat. As jy jouself hier raaklees, weet dat ek jou lief het en opreg waardeer in my lewe. Dank die Here vir mense soos julle.
Dan is daar die dooie bene in die kas vir wie ek 'n opregte vriendin wou wees met opreg bedoelde wonde, maar jy wou dit nie hoor nie en sien my vandag steeds as die vyand. Die vyand my mens is die een wat jou ruggie vir jou gaan vryf terwyl jy in die koue as lê. Die vyand is die een wat jou met mooi woordjies gaan paai en wat jou seker nog in jou kwaad gaan sterk ook.
Maar dis nie ek nie.
Vir jou wil ek ook nie as 'n vriendin hê nie.
O ja en moet ook nie by my kom sit en skilder oor iemand anders nie want vir jou vertrou ek nimmer as te nooit nie.
En daar lê ek my eerste eier op die avokadopeerboomblog!
Labels: Friendship, Lê-jou-eier, Random
'n Hopie Struwigs!
'n Duisend woorde in een prentjie.
Labels: Joy, Wednesday picture story
My laaste sê oor #swartmaandag aka #blackmonday (en die reën wat wegbly)
Ek het beslis nie baie gewildheid verwerf met my vorige skrywe nie. Maar na gister is ek vir die eerste keer bang vir my land. Daar word nou boodkappe rondgestuur wat my benoud maak en dit is presies waarteen Heinz Winkler gewaarsku het. En al wat dit eintlik is is ras teen ras propaganda.
Hierdie #swartmaandag het in 'n rasse ding ontaard. Kyk maar die foto's op facebook, dit is alles net blanke mense en hier en daar 'n plaaswerker wat deelneem.
Ek is bly ek het nie Maandag swart gedra nie en ek is bly dat ek my medemens wat wel swart gedra het se nie-verbale gedrag teenoor my kon ervaar.
Maar terug by my vorige skrywe. L*, ek was nie confused toe ek dit geskryf het nie. R*, ek weet wat met die kosrakke by die OK gaan gebeur as die boere uitgemoor word. Ek is nie dom of confused nie.
Al wat ek gesê het is dat ons ons moet bekeer voor die Here gaan antwoord met seën. Dit is wat 2 Kronieke 7 vers 14 ook sê.
Kom ek verduidelik die betekenis van bekering. Daar is 4 goed wat gebeur:
Ek erken eerstens dat daar 'n God is. Dat Hy heilig is, regverdig is, goed is, genadig is, lankmoedig is, maar ook sonde haat en volgens Sy karakter sonde gaan straf oral waar dit te vinde is. 1 Kor 6:9&10
Ek erken dat ek teen hierde God gesondig het. Ek het gelieg, gesteel, gelaster, begeer en gehoereer. Ek staan skuldig.
Ek neem Jesus aan as my Verlosser en aanvaar en glo in die versoening wat plaasgevind het op die kruis van Golgota.
Nou maak ek 'n U-draai. Daar vind wedergeboorte in my gees plaas en nou leef ek nie langer vir myself nie maar vir Jesus my Redder. Alles wat ek hiervanaf doen doen ek vir Hom tot Sy eer en verheerliking en my lewe begin stukkie vir stukkie daarvan getuig.
En hier kry ek nou die kloutjie van die reën en die water by die oor....
Hoeveel gebede het die laaste drie maande opgegaan voor ons Hemelse Vader se troon vir reën? Daar is tot tot die voorvadergeeste en al wat 'n ander god is gebid so rukkie terug.
Waar staan ons dam vlakke?
Waar is God se antwoord? Hoekom het die hemelsluise nog nie oopgemaak nie?
Het ons al gevra wat probeer die Here vir ons sê?
Het jy al gaan stil word en vir die Here gevra waarom waarom kom die groot reën nie? Ons reën seisoen is amper verby.
Kom ons raak stil en offer meer as net een minuut om nege saans op vir die God van die Heelal wat alles in Sy hand hou.
2 Kronieke 7:13&14 "As ek die hemel toesluit, dat daar geen reën is nie, of as Ek die sprinkaan beveel om die land af te eet, of as Ek pes onder my volk stuur, en my volk, oor wie my Naam uitgeroep is, hulle verootmoedig en bid en my aangesit soek en hulle bekeer van hul verkeerde weë, dan sal Ék uit die hemel hoor en hulle sonde vergewe en hulle land genees."
Labels: #swartmaandag, Church, Faith, Forgiveness, Hope
Hoekom ek nie vandag swart dra nie.
Laat ek begin deur te sê ek is netso moeg en siek en sat vir die geweld in ons land soos enige ander Suid Afrikaner. Genoeg is inderdaad genoeg.
Gister toe preek ons Pastoor seker sy beste preek van 2017 uit Psalm 15. Wie mag vertoef in U tent? Wie mag woon op U heilige berg? En Pastoor vra dit anders: Wie mag by U tafel kom aansit Here? Saam met wie wil U graag 'n feesmaal hou?
Hy wat opreg wandel.
Hy wat geregtigheid doen.
Hy wat nie rondgaan met laster op sy tong nie.
Hy wat sy vriend geen kwaad doen nie.
Hy wat nie sleg praat van sy naaste nie.
En ons bid Here genees ons land.
Oom Angus, mag die Here hierdie man seën, preek elke keer hierdieselfde versie.
En my volk, oor wie my Naam uitgeroep is, hulle verootmoedig en bid en my aangesig soek en hulle bekeer van hul verkeerde weë, dan sal Ék uit die hemel hoor en hulle sonde vergewe en hulle land genees. (2 Kronieke 7:14)
En hulle bekeer van hul verkeerde weë...
Is Suid Afrika bereid om hul te bekeer van hul verkeerde weë?
Vir wie het ons in die laaste twee verkiesings gestem? Dalk die party wat aborsies en gay huwelike voorstaan en gewettig het?
Is jy bereid om daardie pornografie verslawing vir ewig en altyd te stop? Net te verdomp stop.
Is jy bereid om daardie drank probleempie wat jy ontken 'n probleem is van jou aan te spreek?
Is jy bereid om daardie Facebook skelmpie af te sê?
Daardie dwelm probleem?
Jy weet goed jy verneuk vir SARS en eis invoices van werk wat nooit gedoen is nie.
Hoekom het ons nie al padblokkades gehou toe Anene Booysen so wreedaardig verkrag en vermoor is nie? Hoeveel klein dogtertjies in ons land moet nog gemolesteer verkrag en vir dood agtergelaat word?
Babatjies in vullisdromme gevind word?
Hoeveel keer gaan ek en jy nog in Barbardstraat afry en sien hoe 'n jong man homself met heroïn inspuit oop en bloot langs die pad?
Hoeveel keer gaan jy nog Grand West toe gaan en daardie geluksgodin voer?
Hoeveel Sondae gaan jy nog in die kerk sit en jou suster verwens wat twee rye weg van jou sit en netsoos jy die Here wil aanbid en netsoos jy duur gekoop is met dieselfde kosbare bloed van Jesus?
En ons bid Here laat dit reën.
Maar net gister middag het jy jou karre onder die tuinslang afgespuit meneer die skoolhoof en jy dink niemand sien nie meneer die skoolhoof. Jy is die voorbeeld vir baie.
Hoeveelkeer gaan jy nog swets op die buurtwagwhatsappgroep en uit dieselfde foon (mond) godsdienstige boodskappies rondstuur?
Dink jy God sien nie hierdie klein sondetjies van ons raak nie?
Dink jy Hy gaan ons land genees as ons so gaan aangaan?
Ek wil vanoggend soos 'n Jona rondgaan en uitroep "bekeer julle!" "bekeer julle!" "draai weg!" "stop!" "hou op!" "wat maak jy?" "keer terug!" "waarmee is jy besig?" "maak vrede!" "sê jy is jammer!" en om hemelsnaam "bekeer jou van jou verkeerde weë!" sodat ons mooie Suid Afrika kan gesond word.
In Jesus Naam bid ek dit.
PS. O ek het nog nie gesê hoekom ek nie vandag swart aantrek nie. Ek dra nie vandag swart nie want ek wil nie getel word onder die swetsende whatsapprondsturende onbekeerde skynheilige huigelaars van hierdie land nie. Daar is dae wat ek regtig wens dat ons krane sal opdroog sodat jy ook kan leer om water te spaar en leer hoe kosbaar dit is. Dit help nie jy dra net jou waswater uit en gooi dit op jou tuin en spoel steeds jou toilette en was jou kar met drinkwater nie. En elke keer as iets verkeerd loop dan word ons gevra om te bid maar jy verdrink in jou sonde en weier om jou te bekeer. Dit is hoekom ek nie saam met jou wil swart aantrek vandag nie.
Labels: #swartmaandag, Church, Forgiveness, Hope, Prayer
1 of the Very Best & Easiest Family Decisions You Can Ever Make - When Sarah Mackenzie began reading aloud to her children, she could not have known the tremendous gift such a simple act would turn out to be. She's been r...